EL Επίσηµη Εφηµερίδα της Ευρωπαϊκής Ένωσης CE 84/493

(2004/C 84 E/0570)

ΓΡΑΠΤΗ ΕΡΩΤΗΣΗ Ε-2496/03

υποβολή: Christopher Huhne (ELDR) προς την Επιτροπή

(25 Ιουλίου 2003)

Θέμα: Αποκλίσεις στους παγκόσμιους τρέχοντες λογαριασμούς

Προτίθεται η Επιτροπή να προβεί σε εκτιμήσεις για το προηγούμενο έτος, προεκτείνοντας τις εκτιμήσεις αυτές για το τρέχον έτος, όσον αφορά το ύψος της απόκλισης στους παγκόσμιους τρέχοντες λογαριασμούς τόσο σε ευρώ όσο και σε αναλογία του ΑΕΓχΠ; Προτίθεται, επίσης, να εξηγήσει που οφείλεται η απόκλιση αυτή και να αναφέρει εάν πιστεύει ότι τούτο μπορεί να οφείλεται στις μη καταχωρισμένες αποδείξεις ξένου νομίσματος σε ορισμένα ή σε όλα τα κράτη μέλη; Εάν τούτο συμβαίνει, ποιο είναι το πιθανό επίπεδο της ανεπαρκούς καταχώρισης και υπάρχουν βάσιμοι λόγοι να υποστηρίζεται ότι τούτο ενδέχεται να διαφέρει μεταξύ των κρατών μελών; Τι επίπτωση θα είχε η εν λόγω ανεπαρκής καταχώριση στα διαπιστωμένα ισοζύγια τρεχουσών συναλλαγών των κρατών μελών;

Απάντηση του κ. Solbes Mira Εξ ονόματος της Επιτροπής

(3 Σεπτεμβρίου 2003)

Η Επιτροπή δεν παράγει εκτιμήσεις για το μέγεθος της απόκλισης στους παγκόσμιους τρέχοντες λογαριασμούς. Το Διεθνές Νομισματικό Ταμείο (ΔΝΤ) είναι ο μόνος διεθνής οργανισμός ο οποίος έχει στη διάθεσή του αρκετές πληροφορίες για την παραγωγή τέτοιων εκτιμήσεων.

Τα πλέον πρόσφατα στοιχεία για τις αποκλίσεις στους παγκόσμιους τρέχοντες λογαριασμούς, όπως έχουν υπολογιστεί από το ΔΝΤ, αναφέρονται στο έτος 2001, και ανέρχονται σε -131,1 δισ. ευρώ. Χρησιμοποιώντας την εκτίμηση της Παγκόσμιας Τράπεζας σχετικά με το ακαθάριστο εγχώριο προϊόν (ΑΕγχΠ) για το 2001 (34 748 δισ. ευρώ) η απόκλιση στους παγκόσμιους τρέχοντες λογαριασμούς αντιστοιχεί στο 0,38 % του παγκόσμιου ΑΕγχΠ. Η μέση απόκλιση για την περίοδο 1995-2001 ήταν -49,4 δισ. ευρώ, φέροντας αρνητικό πρόσημο σε όλη τη διάρκεια της περιόδου 1995-2001 με μοναδική εξαίρεση το 1997.

Όσον αφορά τη συμβολή των κρατών μελών στην παγκόσμια ασυμμετρία, η μόνη πηγή που έχει στη διάθεσή της η Επιτροπή (Eurostat) είναι το μέγεθος των ασυμμετριών που παρατηρούνται στο Ισοζύγιο Πληρωμών της Ένωσης (1). To 2001, οι ασυμμετρίες στους τρέχοντες λογαριασμούς στο εσωτερικό της Ένωσης ανήλθαν σε 34,3 δισ. ευρώ (0.39 % του ΑΕγχΠ της Ένωσης). Η ανισορροπία είναι θετική, πράγμα που σημαίνει ότι οι δηλωθείσες πιστώσεις υπερβαίνουν τις δηλωθείσες χρεώσεις στην περίπτωση του Ισοζυγίου Πληρωμών της Ένωσης. Τα προκαταρκτικά αποτελέσματα για το 2002 δείχνουν απόκλιση 31,4 δισ. ευρώ. Αυτή η θετική ανισορροπία αποτελεί δομικό χαρακτηριστικό του ισοζυγίου τρεχουσών συναλλαγών στο εσωτερικό της Ένωσης για την περίοδο 1995-2001. Κατά την περίοδο αυτή, το ισοζύγιο τρεχουσών συναλλαγών στο εσωτερικό της Ένωσης παρουσίαζε μέση θετική απόκλιση 42,5 δισ. ευρώ.

Για περισσότερες πληροφορίες, αποστέλλονται δύο παραρτήματα απευθείας στον Αξιότιμο βουλευτή και στη Γραμματεία του Κοινοβουλίου.

(1) Λεπτομερέστερες πληροφορίες διατίθενται στην έκδοση Eurostat, 2002. Asymmetries of Current account in the intra-UE balance of payments, Working Papers ans studies (διατίθεται στη διεύθυνση http://europa.eu.int/comm/eurostat/ Public/datashop/print-catalogue/EN?catalogue=Eurostat&collection=12-Working % 20papers % 20and % 20studies&product=KS-AO-02-004-_-N-EN.